**Obchodná verejná súťaž**

**Výzva na podávanie návrhov na uzavretie zmluvy**

|  |
| --- |
| **podľa § 281 - § 288 zákona č. 513/1991 Zb. Obchodného zákonníka****v znení neskorších predpisov** |

**I.    Vyhlasovateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina
Obchodný register : Okresný súd Žilina, Oddiel: Sro, Vložka číslo: 3510/L IČO:                           36 007 099
IČ DPH:                    SK 2020444583

Kontaktná osoba:       Ing. Peter Ďurkovský, oddelenie verejného obstarávania
Tel:                             +421 415660168
E-mail:                        peter.durkovsky@dpmz.sk

 (ďalej len „ vyhlasovateľ “)

**vyhlasuje obchodnú verejnú súťaž (ďalej len „súťaž“) na predkladanie návrhov na uzatvorenie zmluvy na predmet súťaže:**

**„Predaj náhradných dielov“**

**II.   Vymedzenie predmetu požadovaného záväzku - predmet súťaže**

Predmetom súťaže je predaj nepoužitých, nových náhradných dielov pôvodne určených pre vozidlá Dopravného podniku mesta Žiliny s.r.o., Kvačalova 2, 011 40 Žilina. Jedná sa o náhradné diely na nasledovné vozidlá:

 Trolejbus Škoda 14Tr

 Trolejbus Škoda 15Tr

 Autobus Karosa B732

 Autobus Karosa B952

 Autobus Karosa B932

 Autobus Renault PS09D1 – Cytibus

 Autobus Solaris Urbino 12

 Vysokozdvižný vozík DESTA

Predávané náhradné diely nemajú po obnove vozidlového parku v dopravnom podniku ďalšie využitie a z uvedeného dôvodu dopravný podnik realizuje ich odpredaj prostredníctvom vyhlásenej obchodnej verejnej súťaže.

Zoznam predávaných náhradných dielov je uvedený v Prílohe č. 1 (náhradné diely na trolejbusy Škoda Tr14 a Škoda Tr15) a v Prílohe č. 2 (náhradné diely na autobusy a vysokozdvižný vozík). V Prílohách č. 1 a č. 2 (v Oddiele A) sú okrem špecifikácie náhradných dielov uvedené aj minimálne predajné ceny a dostupné množstvá predávaných náhradných dielov. Prílohy č. 1 a 2 Výzvy sú zároveň prílohami návrhu Kúpnej zmluvy, nakoľko v nich (v Oddiele B) navrhovateľ uvádza informácie o požadovanom množstve a navrhovanej cene v prípade záujmu o kúpu konkrétnych náhradných dielov.

Doplňujúce informácie:

Navrhovateľ môže prejaviť záujem o kúpu náhradných dielov:

-uvedených iba v Prílohe č. 1 (v takom prípade k návrhu Kúpnej zmluvy predkladá vyplnenú Prílohu č. 1);

-uvedených iba v Prílohe č. 2 (v takom prípade k návrhu Kúpnej zmluvy predkladá vyplnenú Prílohu č. 2);

-uvedených v Prílohe č. 1 aj v Prílohe č. 2 (v takom prípade k návrhu Kúpnej zmluvy predkladá vyplnené obidve prílohy).

Účasť v obchodnej verejnej súťaži nie je podmienená nacenením všetkých položiek náhradných dielov uvedených v konkrétnej prílohe.

Obchodno-zmluvné podmienky sú uvedené v návrhu Kúpnej zmluvy, ktorá je Prílohou č. 3 tejto Výzvy na obchodnú verejnú súťaž.

**III. Obsah návrhu**

Navrhovateľ do obchodnej verejnej súťaže predkladá nasledovné doklady:

**1)Návrh kúpnej zmluvy** č. 30/2020 v písomnej (listinnej) forme podľa platnej legislatívy Slovenskej republiky (Kúpna zmluva uzatvorená podľa ustanovenia § 409 a nasl. zákona č. 513/1991 Zb. - Obchodný zákonník v znení neskorších predpisov). Návrh Kúpnej zmluvy sa predkladá do súťaže v počte 1 ks a musí byť podpísaný zástupcom resp. zástupcami štatutárneho orgánu navrhovateľa v zmysle informácií uvedených v obchodnom registri, živnostenskom registri alebo ekvivalentnom registri v štáte sídla navrhovateľa, alebo podpísaný oprávnenou osobou, ktorá je splnomocnená k podpísaniu návrhu Kúpnej zmluvy zástupcom resp. zástupcami štatutárneho orgánu navrhovateľa, t.j. Kupujúceho v zmysle informácií uvedených vo vyššie cit. registroch. V takomto prípade je však potrebné k návrhu Kúpnej zmluvy predložiť v listinnej forme v počte 1 ks aj originálny doklad (resp. jeho úradne overenú kópiu) t.j. Splnomocnenie na takýto úkon pre oprávnenú osobu s úradne overenými podpismi.

Navrhovateľ použije Prílohu č. 3: návrh Kúpnej zmluvy, ktorú vyhlasovateľ súťaže dáva k dispozícii ako Prílohu č. 3 tejto Výzvy na súťaž a do ktorej navrhovateľ vpíše všetky požadované údaje podľa predtlače (viď vyznačené texty žltým podfarbením).

Povinnou súčasťou predloženého návrhu Kúpnej zmluvy bude predložená Príloha č. 1 resp. Príloha č. 2 (alebo obidve prílohy) a to podľa toho, o ktoré náhradné diely navrhovateľ prejaví záujem. Príslušná príloha sa do súťaže predkladá v listinnej forme v počte 1 ks, do ktorej navrhovateľ vpíše všetky požadované údaje podľa predtlače (viď vyznačené texty žltým podfarbením).

**!!! Upozornenie pre záujemcov/navrhovateľov: Ponúknutá cena v EUR bez DPH za MJ konkrétneho náhradného dielu nesmie byť nižšia, ako je minimálna predajná cena v EUR bez DPH za MJ konkrétneho náhradného dielu uvedená v Prílohe č. 1 (v Oddiele A, stĺpec č. 6) alebo v Prílohe č. 2 (v Oddiele A, stĺpec č. 7) tejto Výzvy. Ak navrhovateľ ponúkne nižšiu cenu, predmetný náhradný diel mu nebude predaný.**

Navrhovateľ, ktorý nie je platiteľom dane z pridanej hodnoty (DPH) v Slovenskej republike upozorní na túto skutočnosť v Prílohe č. 1 resp. v Prílohe č. 2 a relevantnú informáciu o DPH uvedie v návrhu Kúpnej zmluvy.

Znenie príslušných ustanovení v predloženom návrhu Kúpnej zmluvy môže byť v prípade potreby a po vzájomnom písomnom odsúhlasení vyhlasovateľa a navrhovateľa (e-mailom) v etape pred uzatvorením Kúpnej zmluvy predmetom ďalšieho dojednania o definitívnej, konečnej podobe jej znenia avšak s výnimkou zmeny výšky cien náhradných dielov. Zmenené resp. doplnené ustanovenia nesmú akýmkoľvek spôsobom znevýhodňovať vyhlasovateľa súťaže, t.j. Predávajúceho a nesmú byť v rozpore s ustanoveniami tejto Výzvy na obchodnú verejnú súťaž.

**2)Čestné vyhlásenie** (t.j. vyplnená Príloha č. 4 tejto Výzvy na obchodnú verejnú súťaž), vyhotovené v listinnej forme ako originál, podpísané zodpovednou osobou za navrhovateľa a predložené do obchodnej verejnej súťaže ako súčasť dokumentácie v počte 1 ks.

**IV.   Jazyk, v ktorom je navrhovateľ povinný predložiť návrh a komunikácia**

Celý návrh a tiež dokumenty v ňom predložené, musia byť vyhotovené v štátnom jazyku, t.j. v slovenskom jazyku. Dokumenty vyhotovené v cudzom jazyku musia byť predložené do súťaže v tomto cudzom jazyku a musí byť predložený aj ich úradný preklad do štátneho, t.j. slovenského jazyka. Výnimka platí pre dokumenty v ponuke vyhotovené v českom jazyku. Tieto sú plne akceptované.

-komunikácia vo veci obhliadky: e-mailom

-vysvetľovanie podmienok uvedených vo Výzve na súťaž: e-mailom

-predkladanie návrhov do súťaže: **v listinnej forme**

-vysvetľovanie informácií uvedených v predložených návrhoch: e-mailom

-oznámenie o výsledku vyhodnotenia súťaže: e-mailom

-pripomienkovanie resp. odsúhlasenie znenia Kúpnej zmluvy (ak je relevantné) pred uzavretím zmluvy: e-mailom;

-doručenie potvrdených zmlúv a zálohovej faktúry Kupujúcemu: v listinnej forme.

**V.   Hodnotiace kritérium a postup vyhodnotenia, oznámenie o výsledku vyhodnotenia obchodnej verejnej súťaže**

Vyhlasovateľ súťaže pred vyhodnotením na základe hodnotiaceho kritéria overí, či navrhovateľ predložil všetky dokumenty resp. doklady podľa požiadaviek/podmienok uvedených v bode III. tejto Výzvy.

Ak navrhovateľ nepredložil všetky dokumenty resp. doklady podľa bodu III. Výzvy, nebude jeho návrh zaradený do vyhodnocovania na základe hodnotiaceho kritéria.

Kritérium vyhodnotenia predmetu súťaže: **najvyššia navrhnutá cena v EUR bez DPH za mernú jednotku (MJ) konkrétneho náhradného dielu**.

V rámci vyhodnocovania súťaže bude za každú samostatnú prílohu uplatnený nasledovný postup:

1)konkrétny náhradný diel v požadovanom množstve v rámci príslušnej prílohy bude predaný tomu navrhovateľovi, ktorý ponúkol na tento náhradný diel najvyššiu cenu v EUR bez DPH za mernú jednotku (MJ);

2)v prípade, ak dvaja alebo viacerí navrhovatelia uviedli pri konkrétnom náhradnom diely rovnakú cenu v EUR bez DPH za MJ, náhradný diel v požadovanom množstve bude predaný tomu navrhovateľovi, ktorý v návrhu predloženom do súťaže prejavil záujem o kúpu väčšieho počtu položiek (zohľadňuje sa súčet položiek podľa stĺpca č. 1 v rámci konkrétnej prílohy);

3)v prípade, ak dôjde k zhode jednotkových cien aj počtov položiek /po uplatnení postupu podľa bodu 2) vyššie/, vyhlasovateľ súťaže predá konkrétny náhradný diel v požadovanom množstve tomu navrhovateľovi, ktorý za konkrétnu prílohu ponúkol vyššiu cenu v EUR bez DPH za požadované množstvo náhradných dielov spolu;

4)v prípade, ak dôjde k zhode jednotkových cien, počtov položiek a ceny v EUR bez DPH za požadované množstvo náhradných dielov spolu /t.j. k zhode po uplatnení postupu podľa bodu 3) vyššie/, vyhlasovateľ súťaže si vyhradzuje právo na takýto náhradný diel realizovať elektronickú aukciu prostredníctvom aukčného systému, ktorý je dostupný na www.eZakazky.sk , alebo tento náhradný diel vyradiť zo zoznamu vyhodnocovaných položiek.

Po vyhodnotení všetkých náhradných dielov v jednotlivých prílohách, v zmysle uplatneného konkrétneho bodu vyššie uvedeného postupu vyhodnotenia, bude v lehote najneskôr do 22.12.2020 každému navrhovateľovi písomne (e-mailom) oznámené, na ktoré položky náhradných dielov v rámci konkrétnej prílohy s ním vyhlasovateľ súťaže zamýšľa uzavrieť Kúpnu zmluvu.

Ak bude relevantné vyhlasovateľ navrhovateľovi oznámi, ktoré požadované položky náhradných dielov na základe výsledku vyhodnotenia navrhovateľ nezískal a zároveň mu poskytne informáciu o tom, ktorému zúčastnenému navrhovateľovi v súťaži budú takéto náhradné diely predané a ich množstvá a jednotkové ceny.

Po oznámení výsledku vyhodnotenia súťaže bude každý navrhovateľ, s ktorým vyhlasovateľ zamýšľa uzavrieť Kúpnu zmluvu, povinný v lehote do 2 pracovných dní odo dňa oznámenia o výsledku vyhodnotenia súťaže písomne (e-mailom) na adresu peter.durkovsky@dpmz.sk oznámiť, resp. potvrdiť vyhlasovateľovi svoj záujem uzavrieť Kúpnu zmluvu na sortiment náhradných dielov uvedený v oznámení o výsledku vyhodnotenia súťaže.

Ak niektorý navrhovateľ pred uzavretím Kúpnej zmluvy oznámi vyhlasovateľovi svoj zámer neuzavrieť Kúpnu zmluvu na oznámený sortiment náhradných dielov, v takom prípade si vyhlasovateľ vyhradzuje právo prerozdeliť sortiment náhradných dielov tohto navrhovateľa medzi iných zúčastnených navrhovateľov v prípade, ak títo mali o kúpu predmetných náhradných dielov záujem. Uplatnený bude postup vyhodnotenia podľa ustanovení tohto bodu Výzvy.

Aktualizáciu sortimentu náhradných dielov v prílohách, ktoré budú súčasťou uzavretých Kúpnych zmlúv s navrhovateľmi, vykoná vyhlasovateľ a to na základe výsledkov vyhodnotenia predmetnej súťaže.

**VI.  Spôsob a miesto podávania návrhov**

1. **Miesto doručenia návrhov**
Dopravný podnik mesta Žiliny s.r.o., Kvačalova 2, 011 40 Žilina
* **Formálne náležitosti podávania návrhov**

Navrhovateľ predloží svoj návrh s požadovanými dokladmi vyhotovenými v listinnej forme v samostatnom uzavretom obale, ktorý musí obsahovať nasledovné údaje:

* adresu vyhlasovateľa: Dopravný podnik mesta Žiliny s.r.o., Kvačalova 2, 011 40 Žilina
* obchodné meno, adresu navrhovateľa
* označenie obalu: „**OBCHODNÁ VEREJNÁ SÚŤAŽ - NEOTVÁRAŤ**"
* označenie predmetu súťaže: **„Predaj náhradných dielov“**
* Spôsob doručenia dokumentov do obchodnej verejnej súťaže akceptovaný vyhlasovateľom:
* poštovou prepravou
* kuriérom
* doručenie osobne na podateľňu vyhlasovateľa

Osobné doručenie dokumentov na podateľňu vyhlasovateľa je možné v pracovných dňoch pondelok až piatok od 08,00 do 14,00 hod. Potvrdenie o osobnom doručení dokumentov na podateľňu si vyhotoví (ak je relevantné) navrhovateľ a predkladá ho na potvrdenie na podateľni.

**VII.  Lehota na predkladanie návrhov**

Termín: **do 15.12.2020 v čase do 14,00 hod.**

Pri poštových zásielkach rozhoduje fyzické doručenie zásielky do dispozičnej sféry vyhlasovateľa.

Dokumenty predložené po lehote na predkladanie návrhov nebude možné zahrnúť do obchodnej verejnej súťaže.
Predložené návrhy nemožno odvolať po uplynutí lehoty na predkladanie návrhov.

**VIII.   Termín obhliadky**

Vyhlasovateľ poskytne navrhovateľom možnosť zúčastniť sa osobne obhliadky sortimentu náhradných dielov, ktoré sú predmetom tejto súťaže, aby sa mohli oboznámiť so skutočnosťami, ktoré potrebujú k určeniu ceny za náhradné diely a k vypracovaniu svojho návrhu Kúpnej zmluvy. Navrhovatelia môžu nahlásiť svoj záujem zúčastniť sa obhliadky na e-mailovú adresu: peter.durkovsky@dpmz.sk a to v termíne: do 07.12.2020 vrátane tohto dňa**,** pričom v správe uvedú záujem zúčastniť sa obhliadky predávaných náhradných dielov uvedených buď v Prílohe č. 1, v Prílohe č. 2 alebo v obidvoch prílohách. Záujemcovia o obhliadku uvedú svoje údaje: meno, priezvisko, (ak je relevantné názov a sídlo organizácie), telefonický kontakt. Termín obhliadky bude oznámený e-mailom dňa 08.12.2020 navrhovateľom, ktorí o ňu prejavili záujem.

**IX.   Lehota na vysvetľovanie**

Navrhovateľ môže do 08.12.2020 vrátane tohto dňa požiadať vyhlasovateľa o písomné vysvetlenie podmienok zahrnutia návrhu do súťaže (a to formou elektronickej pošty). Následne bude navrhovateľovi doručená odpoveď elektronickou poštou a to najneskôr do 09.12.2020 vrátane tohto dňa. Informácie budú tiež zverejnené na webovom sídle vyhlasovateľa pri konkrétnej súťaži.

**X.  Lehota na uzavretie zmluvy**

Dátum: **najneskôr do 31.12.2020**

**XI. Vyhradené práva vyhlasovateľa obchodnej verejnej súťaže**

* zmeniť podmienky obchodnej verejnej súťaže alebo túto súťaž zrušiť v akejkoľvek etape jej priebehu;
* odmietnuť všetky predložené návrhy;
* zrušiť obchodnú verejnú súťaž, ak ani jeden návrh nezodpovedá súťažným podmienkam;
* zrušiť obchodnú verejnú súťaž v prípade, že sa podstatne zmenili okolnosti, za ktorých bola vyhlásená a nebolo možné ich predvídať;
* vyhlasovateľ si vyhradzuje právo nezaradiť do vyhodnotenia na základe hodnotiaceho kritéria návrh predložený do Obchodnej verejnej súťaže od takého navrhovateľa, ktorý za obdobie piatich (5) predchádzajúcich rokov ku dňu vyhlásenia tejto Obchodnej verejnej súťaže na webovom sídle vyhlasovateľa predložil svoj návrh do akejkoľvek Obchodnej verejnej súťaže vyhlasovateľa s cieľom odkúpenia akéhokoľvek odpredávaného majetku vyhlasovateľa a ktorý i napriek uzavretej zmluve s vyhlasovateľom neuhradil v stanovenej lehote kúpnu cenu za odpredávaný majetok, ktorý bol predmetom zmluvy a s ktorým vyhlasovateľ následne ukončil tento zmluvný vzťah písomne formou odstúpenia od zmluvy.

 Navrhovatelia nemajú nárok na náhradu nákladov spojených s účasťou v súťaži.

**XII. Zoznam príloh**

Príloha č. 1: Zoznam náhradných dielov na trolejbusy Škoda Tr14 a Škoda Tr15

Príloha č. 2: Zoznam náhradných dielov na autobusy a vysokozdvižný vozík

Príloha č. 3: návrh Kúpnej zmluvy

Príloha č. 4: Čestné vyhlásenie

Príloha č. 1 až č. 4 ako aj Výzva na súťaž sú k dispozícii v editovateľnej forme a zverejnené na webovom sídle vyhlasovateľa súťaže na adrese: http://www.dpmz.sk/obchodne-verejne-sutaze/

Vypracoval: Ing. Peter Ďurkovský, vedúci odd. VO

Schválil: Ing. Ján Barienčík, PhD., konateľ a riaditeľ

**Dátum zverejnenia výzvy na webovom sídle vyhlasovateľa:** 01.12.2020